**Zavičajnost u zbirkama legata GISKO**

Marijana Špoljarić

Gradska i sveučilišna knjižnica Osijek; Europske avenije 24, Osijek

mspoljaric@gskos.hr

Legati, ostavštine značajnih ljudi za grad Osijek su poseban dio zavičajne zbirke Gradske i sveučilišne knjižnice Osijek, a to su: legat Hengl, Sonnenfeld, Pollak, Magjer, Rakoš, Pinterović. U izlaganju će se predstaviti struktura zbirki te njihova kulturno-povijesna i zavičajna vrijednost, s posebnim naglaskom na publikacije izdane, tiskane ili nastale u Osijeku (mjesnu produkciju) do 1945. godine. Vrijednost zbirki se stavlja i u institucionalni kontekst u kojemu se čuvaju s obzirom na sadržajni, zavičajni, intelektualni i povijesni značaj. Velika je uloga knjižnice u očuvanju zavičajne građe legata kao dijela kulturnog identiteta i očuvanja baštine Osijeka i Slavonije.

**Komunikacijske vještine kroz stvarne i iskustvene situacije -**

**primjer Gradske i sveučilišne knjižnice Osijek**

Srđan Lukačević

Gradska i sveučilišna knjižnica Osijek; Europske avenije 24, Osijek

slukacevic@gskos.hr

Komunikacijske vještine spadaju u temeljne vještine knjižničara, posebice onih koji rade u korisničkim službama. Međutim, koliko uistinu uspješno uspijevamo komunicirati s našim korisnicima i prenijeti im željenu poruku?

Izlaganje daje prikaz istraživanja provedenog u Gradskoj i sveučilišnoj knjižnici Osijek. Istraživanje je kvalitativno i kao metoda je korišten razgovor s dvije fokus skupine. Jednu su skupinu sačinjavali stručni djelatnici, a drugu korisnici Knjižnice. Istraživanje kroz stvarne i iskustvene situacije ukazuje na komunikacijske pogreške i nedostatke, ali i primjere pozitivne prakse u svakodnevnoj interakciji s korisnicima. Rad donosi prijedloge za poboljšanje komunikacijskih vještina knjižničara.